text: grænseoverskridende hvidvask
  
  publiceret: 2023-07-24 23:51:08+02:00
  Grænseoverskridende hvidvask er den særlige form for hvidvask, der foregår transnationalt.
  Hvidvask er facilitering af et udbytte, der på den ene eller anden måde stammer fra en forbrydelse. I og med forbrydelsen hvidvask omhandler facilitering og/eller håndtering, hvilket med andre ord vil sige udbud af en service, så er der tale om en ulovlig tjenesteydelse. Faciliteringen kan fx ske ved overførsel af et ulovligt udbytte til udlandet eller konvertering af et ulovligt udbytte til en anden valuta. Hvidvask har til formål at få et ulovligt udbytte af en forbrydelse til at fremstå lovligt indtjent eller på anden måde opnået.
  Hvidvask bruges af transnationale netværk involveret i grænseoverskridende organiseret kriminalitet til at skjule udbytte af de ulovlige aktiviteter. Dette sker ofte ved at flytte udbytte ud af det land, hvor forbrydelsen er begået, enten direkte eller via andre lande, til et land, hvor de kriminelle har bedre muligheder for at tilgå, forbruge eller på anden måde nyde godt af udbyttet fra kriminaliteten. Hvidvask er på den måde et helt afgørende element i selve eksistensgrundlaget for transnational organiseret kriminalitet.
  Hvidvask forudsætter en forudgående forbrydelse, der har resulteret i et økonomisk udbytte. Selve forbrydelsen hvidvask opdeles traditionelt i tre faser:
  Anbringelsesfasen omhandler placering af det ulovlige udbytte fra kriminalitet i den internationale finansielle infrastruktur.
  Sløringsfasen omhandler den løbende eller gentagne proces, hvorved udbytte flyttes rundt, placeres eller på anden måde indgår i andre pengestrømme med henblik på at sløre udbyttes ulovlige oprindelse.
  Endelig omhandler integrationsfasen den afsluttede integrering af et udbytte i en værdi, som kan tilgås, udnyttes eller på anden måde er til fordel for den kriminelle aktør. Det kan fx være som del i en investering i en udenlandsk ejendom eller som et kontantbeløb på en oversøisk bankkonto mv.
  Et kendetegn ved den organiserede grænseoverskridende hvidvask er, at de kriminelle aktører involveret heri anvender både lovlige og ulovlige internationale finansielle netværk og finansielle infrastrukturer.
  Selvhvidvask er en særlig form for hvidvask, idet der er tale om handlinger udført af gerningspersonen til den forudgående forbrydelse. Selvhvidvask omhandler som følge heraf gerningspersonens egen efterfølgende håndtering, hvidvask, af et udbytte, som gerningspersonens selv har opnået ved at begå en forbrydelse. Selvhvidvask er omfattet af den danske straffelovs bestemmelse om hvidvask.